
Πειραιάς

Κύριε Υπουργέ,


Κατά την πρόσφατη επίσκεψή σας στις Κυκλάδες γίνατε κοινωνός του έντονου προβληματισμού της τοπικής κοινωνίας σχετικά με την ακτοπλοϊκή σύνδεση των νησιών, τόσο με τον Πειραιά όσο και μεταξύ τους. Είμαστε βέβαιοι ότι αντιληφθήκατε το μέγεθος και την έκταση του θέματος καθώς και τη ζωτική σημασία που έχουν οι θαλάσσιες συγκοινωνίες για την οικονομική και κοινωνική ανάπτυξη αλλά, κυρίως, για την ίδια την επιβίωση των κατοίκων των νησιών.

Δεν είναι δυνατόν κύριε Υπουργέ, να μιλάμε για την άρση της απομόνωσης των νησιών, την αποκέντρωση και την ανάπτυξη σ΄ αυτά, χωρίς να εξασφαλίζουμε το στοιχειώδες δικαίωμα των ηρωικών – σε πολλές περιπτώσεις- νησιωτών στην απρόσκοπτη, συνεχή και εύκολη μετακίνησή τους. Εξάλλου είναι γνωστή και η συνταγματική υποχρέωση της Πολιτείας να αντιμετωπίζει με ιδιαίτερο τρόπο τις νησιωτικές περιοχές.

Είναι, ίσως, ατυχία για το νομό μας η αδυναμία δημιουργίας και συντήρησης ιδίων μέσων συγκοινωνίας όπως έχουν άλλες πολυπληθέστερες και λιγότερο πολυνησιακές περιοχές της χώρας μας.

Πρέπει να σημειώσουμε με κάποια πικρία, ότι ενώ η Πολιτεία δείχνει ιδιαίτερη μέριμνα για τις συγκοινωνίες της ηπειρωτικής Ελλάδας (οδικοί άξονες, μεγάλα συγκοινωνιακά έργα), δεν φαίνεται να δείχνει αντίστοιχο ενδιαφέρον και για τις θαλάσσιες συγκοινωνιακές αρτηρίες, οι οποίες έχουν ιδιαίτερη σημασία λαμβάνοντας υπόψη τη μορφολογία της χώρας. Έτσι φαίνεται να μετατρέπεται σε κενό γράμμα η συνταγματική επιταγή για τις νησιωτικές περιοχές, δημιουργώντας έτσι μία μεγάλη εθνική ανισότητα ανάμεσα στις περιοχές της Ελλάδας.

Στη νέα μεταβατική περίοδο που διανύουμε, με τις συνθήκες της απελευθερωμένης αγοράς στην ακτοπλοΐα, το κράτος οφείλει να διαδραματίσει τον ρόλο του παρεμβαίνοντας όπου είναι απαραίτητο για να δοθεί η δυνατότητα στους Έλληνες πολίτες που κατοικούν στα νησιά να έχουν τις αναγκαίες συγκοινωνίες καθόλη τη διάρκεια του έτους και προς κάθε κατεύθυνση.

Είναι προφανές ότι ο σχεδιασμός αυτός θα έπρεπε να έχει προηγηθεί της απελευθέρωσης της συγκεκριμένης αγοράς ώστε η μετάβαση στο νέο καθεστώς να γίνει ανώδυνα για τους πολίτες. Αλλά, έστω και τώρα ζητάμε από την Πολιτεία να κάνει τις αναγκαίες διορθωτικές παρεμβάσεις.

Το τελευταίο χρονικό διάστημα βιώνουμε έντονα ένα συνεχώς αυξανόμενο κύμα αγανάκτησης και διαμαρτυρίας από τους κατοίκους και τους επιχειρηματίες όλων των νησιών των Κυκλάδων, οι οποίοι βλέπουν τα ακτοπλοϊκά δρομολόγια να μειώνονται δραματικά, να διακόπτονται συνεχώς συνδέσεις μεταξύ νησιών (άγονες γραμμές) και, κυρίως, να μην διαφαίνεται στο άμεσο μέλλον προοπτική για άμεση επίλυση των προβλημάτων αυτών. Η έλλειψη προγραμματισμού και έγκαιρου σχεδιασμού δημιουργεί έντονα θέματα τόσο επιβίωσης όσο και επιχειρηματικής ανάπτυξης.

Ένα από τα σοβαρότερα ανασταλτικά στοιχεία που έχουμε εντοπίσει είναι η ύπαρξη δύο (τουλάχιστον) κέντρων σχεδιασμού των δρομολογίων (Υπουργεία Εμπορικής Ναυτιλίας και Αιγαίου). Θεωρούμε επιτακτική την ανάγκη λειτουργίας ενός και μόνο ενιαίου φορέα σχεδιασμού των ακτοπλοϊκών δρομολογίων. Κάτι τέτοιο θα εξαλείψει τις ατέλειες του σχεδιασμού από δύο φορείς και θα καταστήσει δυνατή την ενιαία, συνολική αντιμετώπιση των αναγκών των νησιών.

Ακόμη, γίνεται φανερή η αναθεώρηση του καθεστώτος ανάθεσης των άγονων γραμμών. Η διαδικασία του διαγωνισμού και οι απαιτούμενες προδιαγραφές συμμετοχής των ενδιαφερομένων είναι απαραίτητο να αναθεωρηθούν με τέτοιο τρόπο ώστε να καθίσταται υποχρεωτική η δρομολόγηση σύγχρονων και αποτελεσματικών πλοίων στις γραμμές αυτές. Δεν είναι δυνατό να αισθάνονται οι κάτοικοι κάποιων μικρών νησιών (π.χ. Δυτικές Κυκλάδες) πολίτες β΄ κατηγορίας κατά τη διάρκεια του χειμώνα, τους οποίους θυμούνται όλοι όταν τα νησιά τους γίνονται προορισμός διακοπών για τους κατοίκους των Αθηνών.

Κύριε Υπουργέ,
το θέμα της ακτοπλοϊκής σύνδεσης των νησιών, το οποίο το βιώνουμε κάθε χρόνο και ιδιαίτερα το χειμώνα, όλο και εντονότερο, πρέπει κάποια στιγμή η Πολιτεία να το αντιμετωπίσει με τη δέουσα σοβαρότητα και υπευθυνότητα. Ούτε ο πλέον απαισιόδοξος δεν μπορούσε να προβλέψει ότι θα έφτανε η κατάσταση στο σημείο που βρισκόμαστε σήμερα. Πρέπει να γίνει άμεσα αντιληπτό ότι η γενικότερη οικονομική και επιχειρηματική συγκυρία σε συνδυασμό με το συγκεκριμένο θέμα, έχει οδηγήσει τους κατοίκους και επιχειρηματίες των νησιών σε απόγνωση, εξαντλώντας κάθε όριο υπομονής και ανοχής θα μπορούσαν να θέσουν στους εαυτούς τους. Τα περιθώρια για ημίμετρα και προσωρινές λύσεις έχουν ήδη εξαντληθεί.

Αν και φαίνεται κοινότυπη πλέον η αναφορά στο ακτοπλοϊκό πρόβλημα των Κυκλάδων, το Επιμελητήριο ανταποκρινόμενο στην αγωνία των επιχειρηματιών οφείλει και θα αναλάβει την πρωτοβουλία των ενεργειών για μία άμεση, ουσιαστική και βιώσιμη επίλυση του θέματος.

 Είμαστε βέβαιοι ότι έχετε την ευαισθησία αλλά και τη δυνατότητα να προχωρήσετε άμεσα στις απαραίτητες ενέργειες για τη δημιουργία της υποδομής για την επίλυση αυτού του χρόνιου προβλήματος.

Παραμένουμε στη διάθεσή σας για κάθε συνεργασία που θα απαιτηθεί.

Με τιμή,

Ο ΠΡΟΕΔΡΟΣ

ΓΙΑΝΝΗΣ ΡΟΥΣΣΟΣ

Κοιν.
Γραφείο Πρωθυπουργού

κ. Νίκο Σηφουνάκη – Υπουργό Αιγαίου

κα. Μάρθα Σημαντώνη – Γεν. Γραμματέα Περιφέρειας Ν. Αιγαίου


κα. Ελισάβετ Παπαζώη – Βουλευτή Κυκλάδων


κ. Νίκο Λεβογιάννη – Βουλευτή Κυκλάδων


κ. Ιωάννη Χωματά – Βουλευτή Κυκλάδων


κ. Δημήτριο Μπάϊλα – Νομάρχη Κυκλάδων


κ. Ιωάννη Δεκαβάλλα – πρόεδρο ΤΕΔΚ Ν. Κυκλάδων

